**ILONA MEIJA**

Flautiste Ilona Meija dzimusi Limbažos 1971. gada 11. janvārī. Mācījusies Limbažu mūzikas skolā pie pedagoga Agra Liepiņa. Mācības turpinājusi Jāzepa Mediņa Mūzikas vidusskolā pie pedagogiem Daces Bičkovskas un Lilijas Veilandes. 1994. gadā Jāzepa Vītola Latvijas Mūzikas akadēmijā ieguvusi bakalaura grādu prof. Viļņa Strautiņa flautas klasē un 2007. gadā - maģistra grādu prof. Guntas Sproģes kameransambļa klasē. Profesionālās prasmes pilnveidojusi flautistu meistarklasēs Thy, Dānijā (1996, 1999), Ženēvā, Šveicē (1996) pie prof. Andreas Blau un prof. Craig Goodman.

1991. gadā iegūta 1. vieta flautu grupā A. Jurjāna pūšamo un sitamo instrumentu konkursā. 1994. gadā izturējusi konkursu flautu grupā Gustava Mālera jauniešu orķestrī.

No 1991. līdz 1997. gadam I. Meija bija Latvijas Nacionālā simfoniskā orķestra flautu grupas mūziķe, no 1997. līdz 2001. gadam - Latvijas Nacionālās operas orķestra flautu grupas koncertmeistare. 2006. - 2022. gadā - Valsts kamerorķestra Sinfonietta Rīga flautu grupas koncertmeistare. Darbojusies arī orķestros Rīgas Kamermūziķi, Nordic Simfoniskajā orķestrī Igaunijā un Vidzemes kamerorķestrī. Kā soliste spēlējusi ar Latvijas Nacionālo simfonisko orķestri, Latvijas Nacionālās operas orķestri, Rīgas Kamermūziķiem un Sinfonietta Rīga.

Pedagoģiskais darbs: kopš 2008. gada ir Jāzepa Vītola Latvijas Mūzikas akadēmijas Flautas spēles, Orķestra repertuāra un Koka pūšamo instrumentu kvinteta pasniedzēja, profesore. No 2008. līdz 2011. gadam bija Pūšaminstrumentu un sitaminstrumentu katedras vadītāja. Kopš 2021. gada atsāk vadīt Pūšaminstrumentu un sitaminstrumentu katedru. Kā flautas spēles pedagogs strādājusi Salacgrīvas mūzikas skolā, Salaspils mūzikas un mākslas skolā, Jāzepa Mediņa mūzikas skolā. Šobrīd māca jaunos flautistus Jāzepa Mediņa Rīgas Mūzikas vidusskolā un Ventspils Mūzikas vidusskolā. Meistarklases pasniegusi Māstrihtā (Holande), Karlsrue (Vācija ), Strasbūrā (Francija), Kozencā (Itālija), Jarvi festivālā Pērnavā (Igaunija), Kauņā (Lietuva), Klasiskās mūzikas festivālos Salacgrīvā, kā arī daudzās citās Latvijas pilsētās.

Rektore (kopš 2024.gada), profesore Jāzepa Vītola Latvijas Mūzikas akadēmijā.

Ilona Meija muzicē dažādos kameransambļa sastāvos. Viņas skatuves partneri bijuši Jautrīte Putniņa, Pēteris Plakidis, Zoja Sļivkina, Dzintra Erliha, Herta Hansena, Vsevolods Dvorkins (klavieres), Larisa Bulava (ērģeles), Ieva Saliete (klavesīns), Ivars Bezprozvanovs, Ēriks Kiršfelds (čells), Dzintars Jurgelaitis (fagots), Andra Darzins (alts), Ilze Urbāne (flauta), Aleksejs Lundins (vijole). Meistarklašu ietvaros koncertējusi kopā ar slaveniem Eiropas flautas meistariem: Philippe Benoit, Philippe Bernold, William Bennett, Daniela Troiani, Giedrius Gelgotas un Renate Greiss Armin.

Kā kamermūziķe piedalījusies daudzos radio un CD ieskaņojumos: Peteris Vasks Chamber music (CONIFER CLASSICS, 1996), Jonathan Harvey Choir music (HIPERION, 2011), Canadian and Latvian Composers (2010), Lucija Garuta Vocal and instrumental chamber music (2010).

Kamermūzikas CD Citādas krāsas (SKANI, 2016), CD Ēnu spēles upē (SKANI)